Seun wat verdrink was 'n 'sterk swemmer' | Maroela Media
Louis Mc Callaghan-Grobler en sy ma, Marie. Foto: Facebook
Die familie van Louis Mc Callaghan-Grobler (19) wat Donderdagmiddag in die Zonderwaterdam in Cullinan verdrink het, het gesê hy was 'n sterk swemmer wat ure langs die viswaters deurgebring het.
Amanda Grobler, Louis se tannie, het aan Maroela Media gesê die familie weet nog glad nie hoe dit gebeur het dat Louis verdrink het nie. "Hy was 'n sterk swemmer, so ons weet nie hoe hy in die moeilikheid gekom het nie. Hy was absoluut mal oor hengel en was gereeld langs die viswaters. Dit was sy groot liefde," het sy gesê.
"'n Nadoodse ondersoek sal nou gedoen word om te kyk of daar dalk iets anders fout gegaan het wat dalk kon veroorsaak het dat hy verdrink het."
Louis het Donderdagmiddag saam met vyf vriende by die dam gaan hengel toe die voorval plaasgevind het. Kapt. Marissa van der Merwe, woordvoerder van die polisie, het vroeër gesê die Tshwane soek-en-reddingseenheid het ure lank na die liggaam gesoek voordat die polisie se duikeenheid ontbied is om met die soektog te help. Louis se liggaam is kort daarna uit die dam gehaal.
"Hy was so opgewekte kind wat altyd besig was om grappies te maak. As jy net gedink het aan hartseer wees, was Louis klaar daar om jou op te beur," het Amanda gesê. "Almal wat hom geken het, was mal oor hom. Hy was so geliefd onder sy skoolmaats en sy onderwysers – of jy hom 'n dag of 'n jaar geken het, jy het van hom gehou."
Volgens Amanda was Louis mal oor kook en het hy onlangs 'n kookkursus voltooi. "Hy het gehoop om eendag 'n professionele sjef of 'n professionele hengelaar te word. Dit is waaroor hy mal was." Louis was die oudste van drie kinders en sou in Desember 20 jaar oud geword het.
Geen begrafnisreëlings is nog getref nie aangesien die familie wag vir die nadoodse ondersoek om afgehandel te word. 'n Geregtelike doodsondersoek is geopen.